b'\n_START_ARTICLE_\nSa\xc5\xa1a Vegri\n_START_SECTION_\n\xc5\xbdivljenje\n_START_PARAGRAPH_\nPrva leta svojega \xc5\xbeivljenja je pre\xc5\xbeivela v Beogradu, kasneje, l. 1941, pa se je njena dru\xc5\xbeina preselila na Sveti \xc5\xa0tefan, saj sta bila oba star\xc5\xa1a iz okoli\xc5\xa1kih krajev._NEWLINE_Ni\xc5\xbejo gimnazijo je od leta 1945 do 1948 obiskovala v Celju, nato pa je od leta 1948 do 1953 obiskovala \xc5\xa1olo za umetno obrt v Ljubljani._NEWLINE_Po kon\xc4\x8danem \xc5\xa1olanju se je za kratek \xc4\x8das zaposlila kot risarka na Geodetskem zavodu v Ljubljani in za \xc5\xa1e kraj\xc5\xa1i \xc4\x8das pri Exportprojektu. Leta 1955 pa se je vpisala na Filozofsko fakulteto v Ljubljani, smer umetnostna zgodovina. Leta 1961 je postala svobodna knji\xc5\xbeevnica, vse do leta 1967, leta 1968 pa se je zaposlila kot knji\xc5\xbeni\xc4\x8darka v Pionirski knji\xc5\xbenici v Ljubljani, kjer je ostala do upokojitve. Bila je \xc4\x8dlanica Dru\xc5\xa1tva slovenskih pisateljev.\n_START_SECTION_\nDelo\n_START_PARAGRAPH_\nPesmi je pisala predvsem za otroke, nekaj pa tudi za odrasle. Prve pesmi je objavila v revijah Beseda in Mlada pot, nato pa tudi v litararnih revijah Na\xc5\xa1a sodobnost, Revija 57, Perspektive, Dialogi. _NEWLINE_V sedemdesetih letih 20. stoletja je ustvarjala predvsem za otroke in mladino in svoje litararne prispevke objavljala v revijah Ciciban, Kurir\xc4\x8dek, Mladi rod._NEWLINE_Leta 1958 je iz\xc5\xa1la njena prva pesni\xc5\xa1ka zbirka za odrasle Mese\xc4\x8dni konj._NEWLINE_Njene pesmi so bile doslej prevedene v 13 jezikov, sama pa je prevajala srbsko in hrva\xc5\xa1ko liriko. Pisala je tudi \xc4\x8dlanke s podro\xc4\x8dja mladinske knji\xc5\xbeevnosti in mladinskega knji\xc5\xbeni\xc4\x8darstva._NEWLINE_7. februarja 2000 je skupaj z Jo\xc5\xbeico Medle ustvarila bibliofilsko zbirko grafik in pesmi.'